b'\n_START_ARTICLE_\nSteffen Schackinger\n_START_PARAGRAPH_\nSteffen Schackinger (f\xc3\xb8dt 11. august 1973) er en dansk guitarist der i maj 2010 h\xc3\xb8stede anerkendelse i guitarkredse, da han tr\xc3\xa5dte ind p\xc3\xa5 listen over tidernes bedste guitarister i Guitar On The Edge med en 15. plads \xe2\x80\x93 bl.a. placeret foran Slash, Eric Clapton, Frank Zappa og Carlos Santana._NEWLINE_Steffen Schackinger er f\xc3\xb8dt og opvokset p\xc3\xa5 Fyn og uddannet fra Det Fynske Musikkonservatorium. Tilbage i 90\xe2\x80\x99erne var han guitarist i det odenseanske rockband Merzy, med hvem han ogs\xc3\xa5 turnerede i det meste af Europa, indtil han i 1998 forlod bandet. Siden har han som freelancemusiker spillet med i og skrevet musik til diverse musicals og teaterstykker, ligesom han har arbejdet som studiemusiker og underviser. _NEWLINE_I 2008 udgav han albummet ElectriGuitartistry, hvor han i eget navn spiller egne kompositioner. Stilen er instrumental melodisk fusion/rock og medvirkende p\xc3\xa5 pladen er de gamle bandmedlemmer fra Merzy: Henrik Bj\xc3\xb8rn (bas) og Mickey Hurricane (trommer), samt violinisten Jane Clark. Albummet og videoerne med Schackinger har f\xc3\xa5et flere millioner visninger p\xc3\xa5 YouTube.'